Maakoha raamatukogu ei ole enam ammu pime ja rõske nurgake, vaid avar ja uhke teadmistetempel - nii kirjeldab Marju Roosileht Räpina raamatukogu oma kirjutises viljandimaalaste õppereisist Kagu-Eestisse. Ta imetleb Värska raamatukogu atmosfääri, Vastseliina värviküllust ja Väi­mela kutsehariduskeskuse raamatukogu  esinduslikkust ja funktsionaalsust.  Tartumaa Kõrveküla raamatukogu meeldejääv kujundus, Elva linnaraamatukogu valgus ja mugavus, Kambja raamatukogu avarus ning Rannu rõõmus sära jäid silma rahvaraamatukogude laagris osalejaile.  Igal raamatukogul peabki olema oma, selle paiga rahva vajadustele-võimalustele vastav nägu, ja seda mitte ainult välisilmelt, vaid ka kogu sisult.  Ent ohutulena kumab raamatukogude kohal see, kui jätkuvalt räägitakse vajadusest eesti kirjanduse kohustuslike  komplekteerimisnimekirjade ja ühtse komplekteerimiskeskuse järele.  "No seda pole küll kellelegi vaja, et igast külaraamatukogust saaks väike rahvusraamatukogu!" arvas Tiiu Valm rahvaraamatukogude laagris Asko Tamme vastu oponeerides.